FÆLLES HOLDNING (EF) Nr. 46/98 fastlagt af Rådet den 20. juli 1998 med henblik på vedtagelse af Europa-Parlamentets og Rådets forordning (EF) nr. . . ./98 om ændring af Rådets forordning (EØF) nr. 3330/91 om statistikker over udveksling af goder mellem medlemsstater, for at begrænse omfanget af oplysninger, som skal indberettes (98/C 285/01)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

i henhold til fremgangsmåden i traktatens artikel 189 B (3), og

ud fra følgende betragtninger:

I henhold til Rådets forordning (EØF) nr. 3330/91 (4), har Fællesskabet og dets medlemsstater udarbejdet statistikker over udveksling af goder mellem medlemsstater (Intrastat) i den overgangsperiode, der begynder den 1. januar 1993 og udløber på tidspunktet for overgangen til en fælles ordning for beskatning i oprindelsesmedlemsstaten;

forenklingen af lovgivningen for det indre marked, således som der gives udtryk for i SIM-projektet om enklere lovgivning for det indre marked, har til formål at forbedre virksomhedernes konkurrenceevne og deres jobskabelsespotentiale;

forenklingen af Intrastat-systemet er blevet valgt som pilotprojekt i forbindelse med SLIM, og de konkrete forslag, som SLIM-Intrastat-arbejdsgruppen har fremsat med henblik på at lette indberetningsbyrden for de oplysningspligtige, er omhandlet i en meddelelse til Europa-Parlamentet og Rådet og er blevet positivt modtaget af disse institutioner;

en begrænsning af antallet af oplysninger på angivelserne, samtidig med at der bibeholdes et for brugerne acceptabelt informationsniveau, er et velegnet middel til at lette indberetningsbyrden for de oplysningspligtige;

at lade transportformen og leveringsbetingelserne udgå er et led i denne forenkling; anførelsen af oprindelseslandet, oprindelsesområdet og/eller modtagerområdet samt den statistiske ordning er dog for mange brugere af særlig interesse og bør derfor bibeholdes;

for visse medlemsstater er det nødvendigt at kræve anførelse af leveringsbetingelserne og den forventede transportform; for at undgå, at små og mellemstore virksomheder pålægges urimelige forpligtelser, bør der imidlertid efter samråd i Udvalget for Statistikker fastsættes en grænse, hvorunder medlemsstaterne ikke kan kræve disse statistiske oplysninger;

af hensyn til de oplysningspligtige og medlemsstaternes forskellige administrative strukturer bør der gives de nationale myndigheder større spillerum med hensyn til at fastsætte fristerne for indsendelse af angivelserne;

denne forenkling kan give visse nationale forvaltninger praktiske vanskeligheder; Kommissionen bør gives beføjelse til i overensstemmelse med artikel 30 i forordning (EØF) nr. 3330/91 at indrømme de enkelte medlemsstater undtagelser, hvorefter de kan udsætte anvendelsen af forordningen i en overgangsperiode på op til to år -

UDSTEDT FØLGENDE FORORDNING:

Artikel 1

I forordning EØF) nr. 3330/91 foretages følgende ændringer:

1) Artikel 13, stk. 1, affattes således:

»1. De statistiske oplysninger, som kræves i forbindelse med Intrastat-systemet, skal indberettes i form af periodiske angivelser, som den oplysningspligtige fremsender til de kompetente nationale myndigheder på de betingelser, som Kommissionen fastsætter i henhold til artikel 30.«

2) I artikel 23 foretages følgende ændringer:

a) Litra f) og litra g) i stk. 1 udgår.

b) Stk. 2 affattes således:

»2. Medlemsstaterne kan kræve, at der i det statistiske informationsmedium skal anføres følgende yderligere oplysninger:

a) i modtagermedlemsstaten: oprindelseslandet; denne oplysning kan dog kun kræves inden for de grænser, der fastsættes af fællesskabsretten

b) i afsendermedlemsstaten: oprindelsesområdet; i modtagermedlemsstaten: modtagerområdet

c) i givet fald den statistiske ordning, der anvendes.«

c) Stk. 3 bliver stk. 4, og følgende nye stk. 3 indsættes:

»3. Når den årlige værdi af de goder, den oplysningspligtige modtager eller afsender, ligger under de grænser, der er fastsat af medlemsstaterne for modtagelse efter afsendelse efter samråd i det udvalg, der er nedsat i medfør af artikel 29, kan det ikke kræves, at der i det statistiske informationsmedium skal anføres andre oplysninger end dem, der kræves ifølge stk. 1 og 2.

Medlemsstaterne kan kræve af de øvrige oplysningspligtige, at de yderligere afgiver følgende oplysninger:

a) leveringsbetingelserne

b) den forventede transportform.«

d) Følgende nye stk. indsættes:

»5. Kommissionen sørger for, at der i De Europæiske Fællesskabers Tidende offentliggøres en liste over, hvilke oplysninger medlemsstaterne kræver af de oplysningspligtige, og hvilke grænser der fastsættes, jf. stk. 3.«

Artikel 2

Hvis der kræves betydelige ændringer i de nationale statistiske systemer, kan Kommissionen i overensstemmelse med proceduren i artikel 30 i Rådets forordning (EØF) nr. 3330/91 give den enkelte medlemsstat en dispensation, der giver mulighed for at udsætte anvendelsen af forordningen i en overgangsperiode på højst to år.

Artikel 3

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Den finder anvendelse fra den 1. januar 1999.

Denne forordning er bindende i alle enkeltheder og gælder umiddelbart i hver medlemsstat.

Udfærdiget den . . .

På Europa-Parlamentets vegne

Formand

På Rådets vegne

Formand

(1) EFT C 203 af 3.7.1997, s. 10.

(2) EFT C 19 af 21.1.1998, s. 49.

(3) Europa-Parlamentets udtalelse af 1. april 1998 (EFT C 138 af 4.5.1998, s. 90), Rådets fælles holdning af 20. juli 1998 og Europa-Parlamentets afgørelse af . . . (endnu ikke offentliggjort i Tidende).

(4) EFT L 316 af 16.11.1991, s. 1. Forordningen er ændret ved forordning (EØF) nr. 3046/92 (EFT L 307 af 23.10.1992, s. 27).

RÅDETS BEGRUNDELSE

I. INDLEDNING

1. Kommissionen forelagde den 30. maj 1997 et forslag baseret på EF-traktatens artikel 100 A om statistikker over udveksling af goder mellem medlemsstaterne.

2. Europa-Parlamentet og Det Økonomiske og Sociale Udvalg afgav udtalelse henholdsvis den 1. april 1998 (1) og den 29. oktober 1997 (2).

På baggrund af Europa-Parlamentets behandling forelagde Kommissionen den 27. april 1998 (3) et ændret forslag.

3. Rådet fastlagde den 20. juli 1998 sin fælles holdning i overensstemmelse med traktatens artikel 189 B.

II. MÅLSÆTNING

4. Intrastat-systemet blev indført den 1. januar 1993 som følge af ophævelsen af toldformaliteter inden for Fællesskabet. Dette system fastsætter reglerne for indsamling og opstilling af statistikker over udveksling af goder mellem medlemsstaterne. Formålet med forslaget er at lette indberetningsbyrden for virksomhederne ved at udelade visse oplysninger, som de for tiden er forpligtede til at forelægge for de nationale myndigheder.

III. DEN FÆLLES HOLDNING

5. Kommissionens forslag blev i vidt omfang omformuleret under Rådets drøftelser. Den fælles holdning tager imidlertid hensyn til Europa-Parlamentets ønsker på flere væsentlige punkter, som er beskrevet i det følgende.

6. For så vidt angår de oplysninger, som skal indgives til de nationale myndigheder, giver Rådet sin tilslutning til den del af ændringsforslag nr. 1 (der er accepteret af Kommissionen), som går ud på at lette indberetningsbyrden for virksomhederne og navnlig for de små og mellemstore virksomheder (SMV'erne).

Med indførelsen af en grænse er SMV'erne definitivt fritaget for at skulle give oplysninger om transportform og leveringsbetingelser (artikel 23, stk. 3). Endvidere er de fakultative oplysninger (som en medlemsstat kan foreskrive) blevet reduceret til to oplysninger, hvilket således betyder, at SMV'erne helt fritages for at skulle angive fire oplysninger.

For at der kan udarbejdes pålidelige statistikker over samhandelen mellem medlemsstaterne, finder Rådet imidlertid, at de medlemsstater, som ikke kan skaffe sig de ønskede oplysninger på anden måde, kan kræve, at alle virksomheder bortset fra SMV'ere skal afgive oplysninger om leveringsbetingelserne og den forventede transportform.

7. For så vidt angår ændringsforslag nr. 2 vedrørende artikel 23, stk. 2 (Kommissionen har godkendt dette ændringsforslag med undtagelse af den øjeblikkelige ophævelse af »leveringsbetingelserne«) har Rådet i sin fælles holdning overtaget den del, der går ud på at fastsætte en grænse for at begrænse antallet af SMV'ere, der er forpligtet til at forelægge detaljerede statistiske oplysninger.

Endelig har Rådet i sin fælles holdning delvis overtaget den del af ændringsforslaget, som gør det muligt for medlemsstaterne at anmode de oplysningspligtige om oplysninger vedrørende oprindelsesområdet samt modtagerområdet. Endvidere finder Rådet, at fastsættelsen af den statistiske ordning henhører under medlemsstaternes kompetence, og det har derfor ikke udelukket denne mulighed i sin fælles holdning.

Rådet har imidlertid ikke kunnet overtage visse dele af ændringsforslag nr. 2, da det finder, at det er mere hensigtsmæssigt, at det er medlemsstaterne, der inden for rammerne af samrådet i Udvalget for Statistikker over Udveksling af Goder mellem Medlemsstaterne fastsætter den grænse, hvorunder medlemsstaterne ikke kan kræve visse oplysninger af SMV'erne.

Endvidere accepterer Rådet ikke, at de fakultative oplysninger udelukkende kan kræves for andre virksomheder end SMV'erne.

8. I det store og hele mener Rådet, at det efter at have overtaget flere væsentlige dele fra Europa-Parlamentets ændringsforslag har fundet den rette ligevægt ikke alene mellem de forskellige holdninger i Rådet, men også mellem ønsket om at lette indberetningsbyrden for virksomhederne på den ene side og behovet for pålidelige statistikker på den anden side.

IV. KONKLUSION

Rådet finder, at dets fælles holdning især indebærer fordele for SMV'erne, som fritages for angivelse af fire oplysninger.

(1) EFT C 138 af 4.5.1998, s. 90.

(2) EFT C 19 af 21.1.1998, s. 49.

(3) EFT C 171 af 5.6.1998, s. 12.